Jesse Marsch manager ġdid ta' RB Leipzig Il-coach Amerikan Jesse Marsch ġie mħabbar bħala l-manager il-ġdid ta' RB Leipzig, biex jieħu post Julian Nagelsmann li se jkun qed jingħaqad ma' Bayern Munich. Marsch ilu mal-programm Red Bull mill-2015, fejn l-ewwel mexxa r-Red Bulls ta' New York qabel ma mar jaħdem fil-Bundesliga fil-Ġermanja biex isir assistant manager ta' Leipzig. Wara li ħadem għal staġun taħt il-gwida ta' Ralf Rangnick u għen lill-club jikseb it-tielet post fil-Bundesliga u jasal sal-finali tat-Tazza Ġermaniża, huwa ngħaqad ma' RB Salzburg fejn inħatar manager, gejn ħa post dak li mistenni jkun il-manager il-ġdid ta' Borussia Dortmund, Marco Rose. Huwa impressjona f'żewġ staġuni fl-Awstrija, u għen lill-club tiegħu jiskeb it-titlu fl-ewwel staġun tiegħu, waqt li jinsabu ferm viċin li jerġgħu jiskbu t-titlu matul dan l-istaġun. Marsch iffirma kuntratt ta' sentejn sa Ġunju 2023 u se jkollu l-għan bil-għan li jnaqqas id-distakk ta' RB Leipzig minn ma' Bayern Munich għall-isfida tat-titlu. Ex player professjonali huwa nnifsu, Marsch li għandu 47 sena lagħab darbtejn mal-Istati Uniti u 349 darba fl-MLS għall-clubs bħal Chicago Fire u Chivas USA. Meta tkellem dwar din il-ħatra, il-Kap Eżekuttiv ta' Leipzig, Oliver Mintzlaff qal: "F'Jesse Marsch, stajna nakkwistaw coach ta' ċerta statura u malajr nimlew l-iktar pożizzjoni importanti fil-club b'coach mill-aqwa." "Jesse ilu parti mill-grupp tal-football tar-Red Bull għal aktar minn sitt snin issa u għamel xogħol inkredibbli fir-rwoli tiegħu s'issa, u qed jiżviluppa kontinwament pass pass. Naturalment huwa vantaġġ kbir li huwa diġà ħadem għal sena ma' RB Leipzig." 'Jesse jaf il-club, il-belt ta' Leipzig u, fuq kollox, il-filosofija tal-logħob tal-club. Flimkien mal-kwalitajiet tiegħu bħala coach, Jesse huwa kkaratterizzat fuq kollox mill-istil ambizzjuż pożittiv tiegħu, li juża biex jimmotiva u jinvolvi lin-nies madwar il-club."